हुनर से शिखर की ओर जाने का रास्ता बताएंगे नौजवान
रायपुर | राज्य की पहली युवा नीति बनाने की दिशा में प्रयास तेज हो गए हैं। इस संबंध में सोमवार को राज्य योजना आयोग द्वारा गठित उच्च स्तरीय समिति की पहली बैठक सोमवार को मुख्यमंत्री डॉ रमन सिंह की अध्यक्षता में हुई।
युवा दृष्टि अभियान और युवा नीति बनाने के लिए प्रदेश भर के युवाओं से सुझाव मंगाया जाना है। इसके लिए वेब पोर्टल तैयार किया जा रहा है। बैठक में शामिल चिप्स के अधिकारियों ने बताया कि युवा दृष्टि अभियान और युवा नीति के लिए एक वेबपोर्टल बनाया जा रहा है, जिसमें युवा सहित समाज के हर तबके के लोग अपने सुझाव दे सकेंगे। यह अभी हिन्दी और अंग्रेजी भाषा में बनाया जा रहा है। बैठक में मुख्यमंत्री डॉ रमन सिंह ने कहा कि युवाओं की भागीदारी से ही युवा नीति का निर्माण किया जाएगा। इसमें समाज के सभी वर्गों की महत्वपूर्ण भूमिका होगी।
उल्लेखनीय है कि समिति का गठन राज्य योजना आयोग द्वारा किया गया है। युवा नीति तैयार करने के लिए खेल एवं युवा कल्याण विभाग को नोडल विभाग बनाया गया है।
युवा दृष्टि अभियान का ध्येय वाक्य ’हुनर से शिखर की ओर’ है।
hin_Deva hin_Deva hin_Deva hin_Deva hin_Deva